MISIUNEA BISERICII ÎN LUMEA CONTEMPORANĂ 


Pr. lect. univ. Alois Bişoc 
Institutul Teologic Romano-Catolic, laşi 


1. Necesitatea cunoaşterii lumii contemporane 


Trăind într-o „nouă epocă a istoriei umane”!, Biserica nu poate să nu se 
intereseze de problemele acesteia şi să răspundă cu o pastoraţie adecvată 
şi eficientă. Deja în Conciliul al II-lea din Vatican, într-un mod special în 
Constituţia pastorală Gaudium et spes, părinţii conciliari încearcă să facă 
o analiză concretă a lumii contemporane, cu scopul de a trasa nişte linii 
pastorale specifice. Această analiză este făcută atât la lumina Revelaţiei 
creştine, cât şi a datelor furnizate în mare parte de ştiinţele umane. După 
Gaudium et spes, a devenit un fapt normal ca să se pornească de la această 
analiză când e vorba de a lua decizii concrete într-un anumit sector al vieții 
Bisericii. Aşa se procedează în documentele oficiale ale Sfântului Scaun, 
enciclice, sinoade episcopale, documente ale congregaţiilor romane şi ale 
Bisericilor particulare. Astfel, Papa Ioan Paul al II-lea, în exortaţia aposto- 
lică Pastores dabo vobis, afirmă că 


este importantă cunoaşterea situaţiei. O simplă reliefare de date nu este sufici- 
entă; este necesară o cercetare ştiinţifică în măsură să permită stabilirea unui 
cadru precis şi concret al circumstanțelor reale socio-culturale şi ecleziale. Şi 
mai importantă este interpretarea situaţiei. Ea este cerută de ambivalenţia şi, 
uneori, de caracterul contradictoriu specific situaţiei care se prezintă ca o îm- 
binare profundă de dificultăţi şi potenţialităţi, elemente negative şi motive de 
speranță’. 


Perioada postconciliară a fost caracterizată de multe tulburări pe plan 
doctrinal şi practic, ca urmare a influenței puternice a unor ideologii ca 
neocapitalismul, marxismul, freudismul etc. În realitate, caracterul ştiin- 
țific al acestor ideologii a ajuns să fie foarte mult pus în discuție. După cum 
afirmă cardinalul Ratzinger: 


Doctrina marxistă a mântuirii, bineînțeles, în diferite forme de instrumentare, 
apărea, în fond, ca singura motivată din punct de vedere etic şi, în acelaşi timp, 


1 CONCILIUL AL II-LEA DIN VATICAN, Constituţia pastorală privind Biserica în lumea con- 
temporană Gaudium et spes (07.12.1965), ARCB, Bucureşti, 2000, 54. 

? IOAN PAUL AL II-LEA, Exortaţie apostolică postsinodală Pastores dabo vobis (25.03.1992), 
Presa Bună, laşi 2000, 10. 

singura călăuză spre viitor conformă cu imaginea ştiinţifică a lumii (...) Nu mai 
există încredere în marile promisiuni de natură morală, iar marxismul s-a vă- 
zut pe sine tocmai ca una dintre acestea. El propunea dreptatea pentru toți, 
pacea, desființarea relaţiilor nedrepte de conducere etc. De dragul acestor ide- 
aluri, s-a crezut că principiile etice trebuie să fie abandonate şi că teroarea 
poate fi folosită ca mijloc de instaurare a binelui’. 


Fără îndoială, Revelația creştină este de mare ajutor la analizarea naturii 
umane şi a istoriei şi face ca să fie descoperite realități la care nu ajung 
ideologiile caracterizate de imanentism, pozitivism, fenomenalism etc. 
Este de ajuns să ne gândim că nici o ideologie nu poate să ajute la descope- 
rirea păcatului înțeles în semnificația sa specifică de rebeliune față de 
Dumnezeu. Şi totuşi, păcatul personal şi păcatul lumii au o importanță 
determinantă în evoluţia istoriei mântuirii. Pentru a diagnostica bine rea- 
litatea, trebuie să fie luată în considerare libertatea umană. Unde există 
omul, există libertate şi unde există libertate, există ambivalență, contra- 
dicţie, imprevizibil. 

In fața schimbărilor pozitive şi negative din lumea contemporană, este 
necesar un model nou de pastoraţie, un raport nou dintre Biserică şi lume 
sau o acțiune diferită a Bisericii în noul context socio-cultural. Creştinii 
sunt, ca toți ceilalți oameni, cetățeni ai acestei lumi. Transformările din 
lume influențează mentalitatea şi conştiinţa creştinilor şi, prin urmare, 
Biserica este influențată chiar în viața sa internă. Biserica nu poate rămâne 
indiferentă sau pe poziții conservatoare sau de refuz total al schimbărilor 
din lume, dar nici nu poate să cadă în extrema cealaltă, adică de a accepta 
fără discernământ toate componentele transformărilor sau de a avea atitu- 
dini oportuniste. Există o singură atitudine ce trebuie să fie luată, aceea 
care se concretizează în întruparea Fiului lui Dumnezeu. Întruparea indică 
realitatea totală şi profundă a lui Isus Cristos şi defineşte modul în care 
mântuirea se realizează în istorie. Implicarea lui Dumnezeu în situația 
omenirii înseamnă că el ia în serios realitatea şi istoria sa, că o ia asupra sa 
în ascultare până la moarte, că o răscumpără, nu de undeva de deasupra 
sau de undeva din afară, ci dinlăuntru. Din moment ce Biserica realizează 
în natura sa teandrică modelul Cuvântului întrupatt, ea trebuie să realizeze 
modelul lui Cristos şi în misiunea sa. Ea nu este chemată să fie deasupra, 
dedesubtul sau în afara lumii, ci înlăuntrul ei, ca un „aluat” de comuniune 
şi de slujire. 


3 J. RATZINGER, Introducere în creştinism: prelegeri despre Crezul apostolic: cu un nou 
eseu introductiv, Sapientia, Iaşi 2004, 9. 

4 Cf. CONCILIUL AL II-LEA DIN VATICAN, Constituţia dogmatică despre Biserică Lumen gen- 
tium (21.11.1964), ARCB, Bucureşti, 2000, 8. 

Metodologia pe care Biserica o poate adopta față de lumea contemporană 
poate avea trei variante: Biserica nu salvează lumea dacă refuză lumea; 
Biserica nu salvează lumea dacă devine asemenea lumii, chiar şi în păcat; 
Biserica salvează lumea dacă, precum Cristos, devine în toate asemenea 
lumii, în afară de păcat. Faţă de lumea contemporană, Biserica trebuie să 
ţină seama de aceste criterii fundamentale ale istoriei mântuirii, să fie gata 
să reconsidere orientările şi metodele pastorale, să caute modalitățile cele 
mai bune de a-i propune omului de astăzi evanghelia lui Cristos ca un răs- 
puns unic la problemele sale. Pe aceste criterii se bazează învățătura Papei 
Ioan Paul al II-lea, care afirmă că, „pentru credincios, interpretarea situa- 
ției istorice... se face în lumina şi forța evangheliei, a evangheliei vii şi 
personale care este Isus Cristos, şi prin darul Duhului Sfânt”5. 

Un aspect foarte important este cel dat de „semnele timpurilor”. Este 
vorba de o cunoaştere şi de o interpretare care trebuie să fie făcute cu dis- 
cernământ eclezial înțelept şi responsabil, sub influența Duhului Sfânt, în 
mod liber şi disponibil, pentru a descoperi în interiorul faptelor istoria 
mântuirii, „noul” care vine de la Dumnezeu, evitând astfel riscul de a con- 
funda semnele timpurilor cu faptele pur sociologice. În acest sens, Conci- 
liul este foarte clar: 


Poporul lui Dumnezeu, împins de credința că este călăuzit de Duhul Domnului, 
care umple pământul, se străduieşte ca, în evenimentele, în exigenţele şi în 
aspiraţiile la care participă împreună cu ceilalți oameni ai vremurilor noastre, 
să discearnă care sunt adevăratele semne ale prezenței sau ale planului lui 
Dumnezeuf. 


În doctrina conciliară, semnele timpurilor sunt fapte sau evenimente ce 
au un sens dublu: unul mai perceptibil, la nivel istorico-sociologic, şi altul 
mai profund şi tipic teologic. Misiunea Bisericii nu este numai de a cunoaşte 
evenimentele lumii, ci de a le interpreta, de a discerne semnele timpurilor, 
care sunt căi concrete deschise de Dumnezeu pentru misiunea sa pastorală. 


2. Pluralismul socio-cultural 


Pluralismul este contextul nou în care se desfăşoară pastorația Bisericii. 
Din punct de vedere social, lumea modernă este divizată în diferite clase 
sociale cu diferite roluri şi tipuri de muncă: categorii de persoane ce lucrează 
în sectorul primar, secundar şi terțiar, patroni şi muncitori, sindicate etc. 
În politică, ne confruntăm cu regimuri monarhice şi republicane, cu diverse 
tipuri de dictaturi şi de democraţie, cu numeroase partide şi organizații. În 
zilele noastre, avansează tot mai mult concepţia de a instaura „statul etic”, 


5 Pastores dabo vobis 10. 
6 Gaudium et spes 11. 

în sensul de a revendica autonomie deplină nu numai față de Biserică, ci şi 
față de Dumnezeu şi morala transcendentă. Statul vrea să devină stăpân 
nu numai asupra dreptului care reglementează comportamentul extern al 
cetățenilor, ci şi asupra eticii sau asupra principiilor care reglementează 
viața lor interioară. O astfel de autonomie este revendicată adesea cu spirit 
polemic față de Biserică şi față de Revelația creştină. Polemica atinge sec- 
toare foarte delicate ale vieţii, probleme inerente familiei (concubinaj, di- 
vorț, avort, sexualitate etc.), probleme inerente persoanei umane înseşi 
(droguri, eutanasie, clonare), elemente specific religioase (libertatea cre- 
dincioşilor, învăţarea religiei, asistența religioasă, asociaţiile de binefacere, 
concordatele). Este foarte greu să se perceapă diferența dintre caracterul 
laic al statului şi principiile laicismului imanentist, care transferă în seama 
omului şi a societăţii tot ceea ce-i aparține lui Dumnezeu. 

Din punct de vedere cultural, până nu de mult, se considera că singura 
cultură validă este cea europeană, dar, după căderea regimurilor coloniale 
şi cucerirea autonomiei noilor popoare ale Lumii a Treia, s-a ajuns la con- 
vingerea că există şi alte tipuri de cultură de mare valoare, chiar dacă nu 
excelează prin abundența de expresii literare şi artistice. În ultimele secole, 
cultura europeană a căpătat şi caracteristicile ideologiei, încercând să se 
impună în fața altor ideologii şi să justifice o anumită situaţie socială. În 
acest context, şi creştinismul a fost considerat de unii ca o ideologie oare- 
care. Efortul actual al diferitelor ideologii este de a deveni cultură prepon- 
derentă, dacă nu chiar exclusivă. Lupta pentru dominație se dă prin mass-me- 
dia, orientarea şcolii, influența economică. 

Pluralismul religios devine şi el tot mai evident. Până acum, se pornea 
de la premisa că unica religie în mod obiectiv adevărată este cea creştină, 
existentă în Biserica Catolică. Orientarea gândirii moderne se bazează pe 
subiectivitate şi deci se afirmă nu numai pluralismul religiilor ca fiind re- 
cunoscute cu drepturi egale în fața organismelor sociale şi politice, ci şi li- 
bertatea religioasă a individului, chiar şi libertatea de necredinţă. S-a creat 
astfel o nouă situație în raportul dintre religii şi stat. A căzut principiul 
cuius regio, eius et religio, a căzut principiul că trebuie să existe o religie 
de stat, cu unele excepţii, în unele ţări în care persistă această tendință 
exclusivistă. Chiar şi în țările cu o veche tradiție creştină, se constată pre- 
zența grupurilor consistente de diferite rase şi religii. În acest sens, Papa 
Ioan Paul al II-lea afirmă: 


Se dezvoltă, astfel, tot mai mult, o societate multirasială şi plurireligioasă. 
Dacă, pe de o parte, acest fenomen poate fi o ocazie pentru un exercițiu mai 
frecvent şi mai fructuos de dialog, pentru o deschidere a mentalităţii, a experi- 
enţelor acceptării şi a justei toleranţe, pe de altă parte, el poate fi cauză de 

confuzie şi de relativism, îndeosebi pentru persoanele şi populaţiile cu o credință 
mai puțin matură”. 


Pluralismul reprezintă o valoare atunci când conduce la contribuţii re- 
ciproce în toate sectoarele. Este de condamnat însă când este folosit pentru 
a impune propria ideologie, pentru a fi de partea opusă sau pentru a câştiga 
puterea. În fața tendințelor autoritare şi opresive, se naşte necesitatea 
unei mai mari unități între oameni, între clasele sociale şi între popoare. 
Însă unitatea de astăzi va trebui să fie diferită de cea din trecut. Unitatea 
este posibilă nu ca formare a unei mase de oameni şi negare a pluralismului, 
ci ca recunoaştere reciprocă şi convergentă a diferitelor componente sociale, 
culturale, religioase. Criteriile de uniformitate şi de contrapunere vor fi 
înlocuite cu criteriile complementarităţii, care, respectând diversitatea, le 
vor face să conveargă spre scopuri comune, pentru binele tuturor. 

În pastorația sa, Biserica trebuie să ia act de situaţia ce s-a creat cu 
pluralismul. Ea trebuie să recunoască diversitatea ca un dat, să recunoască 
faptul că pluralismul este pozitiv, chiar dacă omul poate să-l manipuleze 
pentru a face să triumfe minciuna şi nedreptatea şi să instaureze forme de 
dictatură. Însă formele istorice de degenerare nu trebuie să ne facă să uităm 
că pluralismul este unul dintre semnele bogăției nesecate şi ale atotputer- 
niciei lui Dumnezeu, care creează mereu lucruri noi (cf. Ap 21,5; Mt 13,52). 
Pluralismul este proba că omul are posibilitatea să-şi organizeze viața în 
forme diferite, mereu noi. 

Metodologia tipică pentru situaţia istorică a pluralismului este dialogul. 
De aceea, Papa Paul al VI-lea, după ce a vorbit despre reînnoirea Bisericii, 
a treia parte a enciclicei Ecclesiam suam o dedică metodologiei dialogului, 
ca atitudine tipică a Bisericii în acest moment, dialog care „astăzi, adică în 
fiecare zi, trebuie să reînceapă; şi de la noi mai întâi, decât de la cei cărora 
le este adresat”. Izvorul dialogului se află în însăşi comportarea pe care 
Dumnezeu a avut-o cu oamenii în decursul istoriei mântuirii. 

O dată cu trecerea de la societatea majoritar creştină la societatea plu- 
ralistă, activitatea pastorală a Bisericii a devenit mult mai dificilă. Biserica 
nu mai poate, ca în trecut, să-i transforme pe cetățeni în creştini cu metode 
bazate pe autoritatea bisericească indiscutabilă, ci va trebui să adopte un 
nou stil de apropiere față de oameni, pentru a-i chema la convertire, la 
îmbrățişarea şi trăirea credinței, pentru ca lumea „să fie transformată 


după planul lui Dumnezeu şi să ajungă la desăvârşire”?. 


1 Pastores dabo vobis 7. 
8 PAUL AL VI-LEA, Scrisoarea enciclică Ecclesiam suam (06.08.1964): EnchVat 2, 265. 
° Gaudium et spes 2. 

3. Secularizarea şi secularismul 


Lumea contemporană este caracterizată de un fenomen istoric-cultural 
foarte complex, care se numeşte secularizare. Acest cuvânt, derivând de la 
latinescul saeculum, vrea să însemne că omul este îndreptat mai mult spre 
pământ decât spre cer, că el se opune sacralizării lumii. Pentru omul din 
trecut, totul era sacru, în schimb, pentru cel de astăzi, totul este sau trebuie 
să fie secularizat. 

Conciliul al II-lea din Vatican consideră secularizarea un fenomen am- 
bivalent”. Ea influențează în mod global creştinismul, şi nu numai unele 
aspecte doctrinale şi practice. Poate fi considerată ca un fel de eliberare a 
structurilor şi a persoanelor de orice formă de sacralitate şi, în consecință, 
ca un fel de creştere de autonomie. De asemenea, o astfel de eliberare se 
extinde de la eliberarea de clericalism la eliberarea de Dumnezeu. Astfel, 
de la secularizare se ajunge la secularism, care este 


o concepție despre lume, în care aceasta se explică de la sine, fără a fi nevoie de 
a recurge la Dumnezeu, care a devenit superfiuu şi deranjant. Un asemenea 
secularism, pentru a recunoaşte puterea omului, sfârşeşte prin a se dispensa de 
Dumnezeu şi chiar a-l nega”. 


Aşadar secularismul este rezultatul negativ al secularizării, este refuzarea 
lui Dumnezeu, teoretic şi practic. Oamenii nu se mai gândesc la el, iar cri- 
teriile lor de judecată şi de acțiune sunt elaborate ca şi cum Dumnezeu nu 
ar exista. S-a ajuns până acolo încât să se vorbească despre „moartea lui 
Dumnezeu” şi, ca atare, s-a ajuns la o altă concepţie despre lume, o altă 
cosmologie, o altă cosmogonie, alte semnificaţii ale vieţii şi ale morții, toate 
acestea conducând la o nouă etică. 

Există un element esenţial de care trebuie ţinut seama atunci când 
vrem să vorbim despre activitatea misionară a Bisericii în lumea contem- 
porană şi care trebuie să conducă la o schimbare radicală în pastorație. În 
epoca în care creştinismul era generalizat, exista convingerea că toţi oamenii 
au acceptat sau ar fi trebuit să accepte în mod necesar mântuirea săvârşită 
de Cristos. În consecință, pastorația consta în a-i conduce pe oameni ca să 
trăiască în mod concret mântuirea acceptată sau presupusă ca fiind accep- 
tată. În schimb, în epoca secularizării, problema constă în însăşi acceptarea 
mântuirii aduse de Cristos. De fapt, în afara creştinismului, sunt mulți 
aceia care refuză sau consideră ca fiind alienantă orice fel de mântuire care 
vine din exterior sau orice fel de mântuire transcendentă. Oamenii simt o 
foarte mare nevoie de mântuire, dar unii sunt convinşi că aceasta poate fi 


10 Cf. Gaudium et spes 7. 
4 PAUL AL VI-LEA, Exortaţia apostolică Evangelii nuntiandi (08.12.1975): EnchVat 5, 55. 

realizată numai cu propriile lor forțe: ei vor automântuirea. În acest con- 
text, religia, orice religie, este considerată ca o componentă alienantă şi o 
forță ce frânează înaintarea spre automântuire şi chiar spre progresul 
omenirii. Problema nu este numai sociologică, ci şi teologică. Unii au des- 
coperit că originea secularizării se află în Biblie, în afirmarea constantă a 
transcendenței, pentru care niciodată nu este posibil ca Dumnezeu să fie 
identificat cu lumea ființelor create. Este cert însă că memoria creştină are 
un punct de referință istoric: este misterul pascal al lui Cristos. În natura 
sa cea mai intrinsecă, acesta reprezintă irupția lui Dumnezeu în istorie; 
deci este în mod intrinsec prezenţa transcendenţei în imanență. De aceea, 
orice celebrare creştină este marcată de acest fapt trecut, fapt care este 
germen al viitorului. Dumnezeu, care s-a revelat în istorie în Isus Cristos, 
nu constrânge, ci se limitează să-i propună omului mântuirea şi să-i dez- 
volte capacităţile pozitive de a face binele cu harul său, totul depinzând 
însă de libera acceptare din partea omului. 

Rămâne să ne întrebăm dacă am înțeles cu adevărat procesul seculari- 
zării şi consecințele sale, nu numai pe plan conceptual, ci şi în cel al pasto- 
rației. Ne gândim, în special, la fenomenul secularismului, care este aşa de 
răspândit, care a intrat aşa de profund în mentalitatea şi modul de viață al 
lumii contemporane. Ne gândim la țara noastră şi la țările din jurul nos- 
tru, care, după ce 


au recuperat o libertate, îndelung sufocată de marxism-leninismul ateu la pu- 
tere, rămân rănite de o deculturalizare violentă a credinţei creştine: raporturile 
dintre oameni - artificial modificate, dependenţa creaturii de Creatorul său - ne- 
gată, adevărurile dogmatice ale Revelaţiei creştine şi etica sa - combătute. 
Acestei deculturalizări violente i-a urmat o radicală punere la îndoială a valo- 
rilor esenţiale pentru creştini. Efectele reductive ale secularismului, răspândit 
în Europa Occidentală la sfârşitul anilor '60, contribuie la destructurarea cul- 
turii țărilor din Europa Centrală şi Orientală. Alte țări, de la tradiționalul plu- 
ralism democratic, experimentează, pe un fond masiv de adeziune socio-religi- 
oasă, impulsul curentelor pline de secularism şi de expresii religioase populare 
aduse de valurile de emigranți”. 


În mijlocul atâtor probleme, este necesară „o serioasă instruire teologică, 
istorică şi culturală, ca şi o judecată sănătoasă, pentru a discerne ceea ce 
este necesar, sau util, sau chiar inutil ori periculos pentru credință”, este 
necesar de a forma creştini maturi în credință, capabili să dea seamă de 
conținuturile şi motivațiile profunde ale credinței lor, mereu dispuşi să se 
comporte în calitate de creştini în societatea secularizată şi secularistă. 


12 CONSILIUL PONTIFICAL PENTRU CULTURĂ, Pentru o pastorală a culturii (23.05.1999), Pre- 
sa Bună, laşi 1999, 23. 
13 Pentru o pastorală a culturii 7. 

4. Primatul lui Dumnezeu şi primatul omului 


Procesul secularizării a condus la o nouă concepție despre om. Acesta a 
început să se considere stăpânul propriei existențe, liber de a face tot ceea 
ce este capabil să facă, fără a ține seama de tradiții şi de religie. Este vorba 
despre concepția care îi acordă omului un primat absolut. Această concepție 
a înflorit atât pe plan doctrinal, cât şi practic. După cum afirmă Papa Ioan 
Paul al II-lea, 


chiar şi după căderea ideologiilor care şi-au făcut din materialism o dogmă şi 
din refuzul religiei un program, se răspândeşte un fel de ateism practic şi exis- 
tenţial, care coincide cu o viziune secularizată a vieţii şi a destinului omului. 
Acest om, totalmente preocupat de el însuşi, acest om, care se face nu numai 
centrul oricărui interes, dar îndrăzneşte să se numească principiul şi rațiunea 
întregii realităţi, se vede din ce în ce mai sărăcit de acel supliment al sufletului, 
care îi este cu atât mai necesar cu cât o mai mare disponibilitate față de bunu- 
rile materiale şi de resurse îi dă iluzia autosuficienţei. Nu mai este nevoie de 
a-l combate pe Dumnezeu, crede că se poate, pur şi simplu, lipsi de el!“. 


Din moment ce afirmaţia primatului omului a fost pusă în termeni de 
contrapunere şi de alternativă la primatul lui Dumnezeu, problema poate 
fi schematizată în aceşti termeni: este admisibil primatul omului, sau tre- 
buie susținut, în contrapunere, primatul lui Dumnezeu? Primatul omului 
trebuie să fie susținut ca alternativă la primatul lui Dumnezeu, şi deci de- 
rivând din negarea lui Dumnezeu, sau trebuie să fie susținut ca derivând 
din acceptarea lui Dumnezeu? Primatul omului - cu Dumnezeu sau fără 
Dumnezeu - trebuie să fie realizat prin sistemul individualist (capitalist) 
sau sistemul socialist (marxist sau nemarxist)? Orientările actuale ale so- 
cietății par să favorizeze ambele ipoteze pe plan sociopolitic, deşi se constată 
o tendință crescândă spre sfera privată. Dar şi aşa, 


după spectaculosul faliment al marxism-leninismului colectivist ateu, ideologia 
rivală a liberalismului îşi arată incapacitatea de a construi fericirea neamului 
omenesc, prin demnitatea responsabilă a fiecărei persoane. Un ateism practic 
antropocentric, o indiferență religioasă ostentativă, un materialism hedonist 
invadator marginalizează credința, care devine tot mai firavă, fără consistență 
sau pertinenţă culturală, în cadrul unei culturi preponderent ştiinţifice şi teh- 
nice”. 
Este clar că, în orice situație, problema de fond rămâne cea a raportului 
între primatul omului şi admiterea existenței lui Dumnezeu. De aceea, în 


viitorul apropiat, se va pune problema de a decide dacă omul îşi va câştiga 
primatul eliminându-l pe Dumnezeu sau bazându-l chiar pe Dumnezeu. 


14 Pastores dabo vobis 7]. 
15 Pentru o pastorală a culturii 7. 

Aceasta este problema-cheie care se pune acum, la începutul mileniului al 
III-lea, problemă ce a fost pusă deja încă din primele pagini ale Bibliei prin 
relatarea creației şi a păcatului: „Constituit de Dumnezeu în dreptate, 
omul, totuşi, împins de Cel Rău încă de la începutul istoriei, a abuzat de 
libertatea sa, ridicându-se împotriva lui Dumnezeu şi dorind să-şi atingă 
scopul în afara lui Dumnezeu”!6. 

Până acum, omul a fost înțeles ca persoană singură, a fost supus struc- 
turilor sociale, politice, economice, religioase etc., structuri care au trecut 
sub denumirea de bine comun sau de necesitate pentru conviețuirea socială. 
Până acum, s-a considerat că fiecare om trebuie să sacrifice o parte din 
personalitatea sa în vederea binelui comun sau de a delega o parte dintre 
drepturile sale altora pentru a se putea bucura de avantajul de a trăi în 
comunitate. Deci s-a trăit într-o societate în care structurile prevalau asu- 
pra persoanelor. În prezent, se asistă la o răsturnare de tendință: nu omul 
pentru structuri, ci structurile pentru om. De aceea, asistăm la atâtea lupte 
în favoarea omului, revendicări, contestaţii, revoluţii, acestea transfor- 
mându-se uneori în „anarhie organizată şi violentă”. Ne aflăm în fața răs- 
turnării a însăşi concepției de societate, cu pretenţia chiar de a instaura o 
conviețuire fără structuri. 

Toate aceste probleme nu pot să nu intereseze Biserica. Omul contem- 
poran este un adevărat „loc teologic”. Este dreptul şi datoria Bisericii să 
examineze care este identitatea omului, în ce raport se află primatul omului 
cu Revelația creştină, cu primatul lui Dumnezeu. Este obligația Bisericii 
de a-i arăta omului contemporan care este planul lui Dumnezeu cu el, care 
este scopul vieţii sale, care este rolul său în Biserică şi în lume. Este vorba 
de însuşi viitorul Bisericii şi al lumii. De aceea, Biserica, în îndeplinirea 
misiunii sale de proclamare a evangheliei, 


îl ajută pe om să depăşească drama umanismului ateu şi să creeze un nou uma- 
nism capabil să facă să apară, peste tot în lume, culturi transformate de prodi- 
gioasa noutate a lui Cristos care „s-a făcut om pentru ca omul să devină Dum- 
nezeu”, să se reînnoiască după chipul Creatorului său (cf. Col 3,10) şi, „la mă- 
sura creşterii sale de om nou” (cf. Ef 4,24), să reînnoiască toate culturile cu 
puterea creatoare a Duhului Sfânt, izvor inepuizabil de frumuseţe, de iubire şi 
de adevăr”. 


5. O lume postereştină într-o lume postmodernă? 


Din nefericire, din cauza pluralismului şi secularismului, Biserica se 
află într-o situaţie dificilă, devenind o minoritate, chiar şi în țările cu veche 


16 Gaudium et spes 13. 
11 Pentru o pastorală a culturii 39. 

tradiție creştină şi catolică. Este vorba de o minoritate numerică, pentru 
că mulți nu mai frecventează Biserica; minoritate culturală, deoarece cul- 
tura creştină influențează mai puțin mulțimile, iar mass-media şi educația 
în şcoli aparțin puterii laice; minoritate politică, pentru că partidele de 
inspirație creştină luptă pentru supravieţuire. În această situație, Biserica 
şi creştinii sunt chemaţi să trăiască în minoritate, să fie o „mică turmă” 
(cf. Le 12,32). 

Din păcate, Biserica se confruntă şi astăzi, ca, de fapt, în toată istoria sa 
zbuciumată de două milenii, cu probleme de lipsă de unitate chiar în inte- 
riorul său. Se verifică divergențe profunde chiar şi în răspunsul doctrinal 
pe care trebuie să-l dea situaţiei noi care s-a creat, dar divergenţele se în- 
mulțesc atunci când trebuie să fie date răspunsuri practice. Unii consideră 
că răspunsul cel mai bun este cel al autoritarismului, dar tocmai autorita- 
rismul reprezintă una dintre principalele cauze pentru care Biserica este 
respinsă astăzi. 

Tot mai mult se vorbeşte despre o lume postereştină, înțeleasă ca ambient 
şi cultură, dar unii sociologi mai radicali s-au întrebat dacă Europa a fost 
vreodată cu adevărat şi profund creştină şi dacă nu cumva trebuie să vor- 
bim despre o lume precreştină. Un fapt este cert: răspunsurile variază de 
la ambient la ambient, de la naţiune la naţiune, de la Biserică la Biserică şi 
de la diferitele curente de teologie şi de gândire, printre care câştigă tot 
mai mult teren principiul pluralismului. 

Biserica este chemată să activeze în mijlocul celor mai diferite categorii 
de oameni. Sunt unii care au lăsat creştinismul sau nu au fost niciodată în 
mod real creştini, deşi figurează ca atare în actele publice. Alții n-au avut 
curajul să părăsească în mod explicit creştinismul, ci l-au „golit” în mod 
repetat, reducându-l la un fel de „coregrafie” pentru anumite fapte mai 
importante ale vieții. Suntem în pericolul chiar de a fi în mijlocul unui 
„ateism de masă”, cu o puternică bază ideologică şi existenţială. Există 
oameni cu adevărat atei, în sensul etimologic al cuvântului, oameni care 
nu-şi pun problema existenței lui Dumnezeu, sau chiar îl neagă în mod 
explicit. Viaţa lor nu are nici o referinţă la el. În mare parte, noua formă de 
ateism nu derivă de la o alegere conştientă, ci de la o situaţie existenţială: 
locul de muncă, ambientul de viaţă, cultura ca mentalitate, care nu mai 
conţin nici o referință la Dumnezeu. Toate activitățile comune ale vieții 
publice se desfăşoară etsi Deus non daretur („ca şi cum Dumnezeu nu ar 
exista”)'5. În acest context, s-a vorbit chiar despre „moartea lui Dumnezeu”. 

Este destul de evident că un asemenea context nu mai consimte pătrun- 
derea mesajului creştin, pentru că nu se găseşte timp pentru a-i da atenţie, 


18 Cf. J. RATZINGER, Introducere..., 12. 

sau dacă este timp, lipseşte predispoziția psihică. Ajungem astfel la convin- 
gerea că multe persoane trăiesc într-o stare de ateism permanent, fără o 
adevărată responsabilitate personală. Este vorba despre atei in bona fide, 
la care face aluzie Conciliul al II-lea din Vatican”. 

Într-o astfel de situaţie, este natural ca Biserica să se angajeze cu toate 
forțele pentru a evangheliza sau „reevangheliza” aceşti noi necredincioşi, 
al căror număr creşte mereu. Aceasta, şi pentru faptul că, după prevederile 
sociologilor, popoarele Lumii a Treia sunt în continuă creştere, ceea ce în- 
seamnă că procentajul creştinilor se va micşora mereu, iar misiunea Bise- 
ricii va deveni tot mai dificilă într-o lume cu o minoritate creştină. 

Minoritatea nu este numai numerică sau cantitativă. Biserica este în 
minoritate, mai ales, în influența sa asupra culturii şi asupra structurilor 
umane. Cu unele excepţii de vitalitate, Biserica pierde teren chiar şi în 
țările cu tradiție creştină. Influența magisteriului Bisericii este tot mai 
puţin simțită. Se înmulțesc formele de cultură necreştină, în timp ce cul- 
tura creştină este în declin. Sfârşitul ecleziocentrismului este o realitate, şi 
aceasta, din cauza pluralismului cultural, ideologic şi structural. 

Biserica pare uneori mai puţin pregătită şi dispusă să recunoască trans- 
formările care au loc şi să se insereze în evoluţia istoriei. Ea trebuie însă să 
învețe să ducă evanghelia la toți oamenii, la toate formele de cultură. Situ- 
ația socio-culturală s-a schimbat aşa de mult şi, de aceea, Biserica trebuie 
să schimbe metodologiile şi modelele de pastoraţie, dacă vrea să-şi îndepli- 
nească misiunea primită de la Cristos de a proclama evanghelia sa la toată 
făptura (cf. Me 16,15). Aceasta este misiunea esenţială a Bisericii, harul 
său şi vocaţia sa proprie, ca şi identitatea sa cea mai profundă”, este o exi- 
gență care a marcat întregul său drum istoric, dar astăzi această exigență 
este foarte acută şi urgentă?!. 


6. Pentru un răspuns pastoral adecvat din partea Bisericii 


Problemele oamenilor de astăzi sunt foarte multe şi foarte complexe, de 
la cele biologice, materiale, economice la cele comunitare, instituționale, 
familiale, culturale, politice etc. Oamenii de ştiinţă şi instituţiile statului 
caută să dea răspunsuri adecvate tuturor acestor probleme şi să le rezolve 
într-o măsură mai mare sau mai mică. Biserica nu poate să se eschiveze de 
la această datorie fundamentală de a răspunde şi ea la timp numeroaselor 
probleme cu care se confruntă lumea contemporană. Ne permitem să punem 


19 Cf. Gaudium et spes 19. 

2 Cf. Evangelii nuntiandi 14. 

21 Cf. IOAN PAUL AL II-LEA, Scrisoarea enciclică Redemptoris missio (07.12.1990): EnchVat 
12, 52. 

o serie de întrebări. În fața acestei multitudini de probleme, care este pozi- 
ţia Bisericii? Ce cer oamenii de la Biserică sau ce aşteaptă ei de la ea? Reu- 
şeşte Biserica să le înțeleagă problemele? Ce fel de răspuns le dă? Un răs- 
puns adecvat şi la timp? În fața acestor interpelări neliniştitoare, nu este 
în joc valoarea intrinsecă a creştinismului, ci funcționalitatea Bisericii sau 
pastorația sa. De aceea, astăzi, se vorbeşte despre prezenţa instituţională 
a Bisericii şi despre absența pastorală. Valoarea intrinsecă a mesajului 
evanghelic şi energia transformatoare a sacramentelor rămân intacte. Nu 
intră în discuţie principiul ex opere operato, ci ceea ce rămâne de discutat 
este principiul ex opere operantis Ecclesiae. 

Dacă s-ar întâmpla ca Biserica să nu dea răspunsuri adecvate, ea ar 
deveni inutilă şi nesemnificativă şi ar risca să fie marginalizată. Aceasta 
nu înseamnă sfârşitul Bisericii, ci lipsă de întâlnire cu istoria. Acesta este 
un lucru grav, pentru că Biserica are ca finalitate intrinsecă a naturii sale 
să fie sacrament universal de mântuire?, are misiunea să fie ferment al 
istoriei în orice moment al său”, să fie „în mod real şi intim solidară cu 
neamul omenesc şi cu istoria lui”?%. 

În urma acestor constatări, se vede clar că Biserica trebuie să organizeze 
o pastoraţie care să fie un răspuns adecvat şi eficient la problemele actuale 
ale lumii. Nu se poate continua a organiza viața Bisericii ca şi cum în soci- 
etate nu ar exista probleme. În trecut Biserica era preocupată mai mult de 
problemele interne. Exista convingerea că oamenii trebuie să accepte cu 
docilitate şi fără contestaţii toate învăţăturile şi deciziile magisteriului Bi- 
sericii; exista convingerea că omul ar fi mereu acelaşi şi deci mutaţiile so- 
cio-culturale ar fi numai superficiale. Una dintre rațiunile ce stăteau la 
baza acestei convingeri depindea de faptul că se făcea în mod exclusiv refe- 
rinţă la antropologia filozofică, şi nu şi la omul cunoscut prin intermediul 
ştiinţelor umane ca sociologia, psihologia, antropologia culturală etc. Nu 
vom face cu adevărat pastorație sau mediație mântuitoare dacă nu vom fi 
capabili să analizăm acest astăzi al istoriei şi să-i dăm răspunsurile mântu- 
itoare adecvate, dacă nu vom reînnoi pastorația Bisericii ținând cont de 
noile exigențe, răspunzând la necesităţile reale şi cererile făcute Bisericii. 

O mare dificultate întâmpinată de pastoraţie este pe plan cultural. Papa 
Paul al VI-lea afirmă că 


ruptura dintre evanghelie şi cultură este, fără îndoială, drama epocii noastre (...) 
De aceea, trebuie să se facă toate eforturile în vederea unei generoase evanghe- 
lizări a culturii, mai exact, a culturilor. Ele trebuie să fie regenerate prin întâlnirea 


22 Cf. Lumen gentium 1; 8. 
2 Cf. Gaudium et spes 40. 
2 Gaudium et spes 1. 

cu evanghelia. Insă această întâlnire nu se va produce dacă evanghelia nu este 
proclamată”. 


Cultura este identificată cu mentalitatea conform căreia omul evaluează 
totul după convingerile sale de fond. De aceea, el nu reuşeşte să perceapă 
negativitatea intrinsecă a acțiunilor sale, ba, dimpotrivă, le consideră per- 
fect morale, convingerile de fond condiționând judecata sa. Cu tot dreptul, 
papa Paul al VI-lea avertizează că 


pentru Biserică nu este vorba numai de a predica evanghelia în arii geografice 
tot mai vaste sau la populații tot mai extinse, ci şi de a ajunge şi de a influența, 
prin forța evangheliei, criteriile de judecată, anumite valori, puncte de interes, 
linii de gândire, izvoare de inspirație şi modele de viață ale umanității, care 
sunt în contrast cu cuvântul lui Dumnezeu şi cu planul mântuirii”. 


Este problema ce îl preocupa foarte mult şi pe Papa Ioan Paul al II-lea, 
care, într-unul dintre discursurile sale, cerea Consiliului Pontifical pentru 
Cultură: 


Dumneavoastră trebuie să ajutați ca întreaga Biserică să răspundă la aceste 
întrebări fundamentale pentru culturile actuale: cum este accesibil mesajul 
Bisericii noilor culturi, formelor actuale de înțelegere şi sensibilitate? Cum 
poate Biserica lui Cristos să se facă înțeleasă de spiritul modern, aşa de mândru 
de realizările sale şi, în acelaşi timp, aga de neliniştit pentru viitorul familiei 
umane???. 


Un alt punct esenţial pentru răspunsul pastoral este reprezentat de im- 
portanța crescândă a poporului considerat ca protagonist. Schimbările im- 
puse „de sus” provoacă de multe ori reacţii diferite, opoziţie chiar, când 
este vorba de adevăruri evidente. Acelaşi lucru se poate întâmpla şi cu 
adevărurile propuse de către cler, numai pentru faptul că pornesc de la 
ierarhie. Nu fără motiv, Lumen gentium pune capitolul despre Poporul lui 
Dumnezeu înaintea celui referitor la ierarhie. Nu este uşor să facem ca 
poporul să fie protagonist pe plan bisericesc ca şi în cel social. Documentele 
Bisericii, care au o mare valoare intrinsecă, cu greu ajung pe masa credincioşilor, 
sau sunt cunoscute numai de o anumită elită, sau sunt cunoscute numai 
parțial, mai ales din mijloacele de comunicare socială, care formează opinia 
publică. Rămâne de văzut apoi dacă aceste documente răspund necesităților 
reale ale poporului, dacă dau răspunsuri adecvate mutaţiilor radicale cul- 
turale şi sociale. 


25 Evangelii nuntiandi 26. 

æ Evangelii nuntiandi 19. 

2? Ioan PAULALII-LEA, „Discurs adresat Consiliului Pontifical pentru Cultură (15.01.1985)”, 
L'Osservatore romano (16.01.1985) 4. 

2 Cf. Lumen gentium 9-29. 

Pastoraţia trebuie să dea o importanţă deosebită şi promovării umane. 
Evreul antic îi cerea lui Dumnezeu darul sănătăţii, al fiilor, al victoriei 
asupra duşmanilor, al bunurilor pământului. În mod treptat, Revelația 
creştină a descoperit că păcatul, înțeles ca refuz al lui Dumnezeu, dezuma- 
nizează mai mult decât foamea şi boala. Isus Cristos a dat răspunsul just 
unificând cele două lucruri: pâinea şi cuvântul lui Dumnezeu, sănătatea 
trupului şi credința, iubirea de Dumnezeu şi iubirea față de oameni. 

Istoria creştină a înregistrat un dezechilibru continuu în sinteza făcută 
de Cristos. Astfel, istoria recentă atestă schimbarea treptată a atenţiei de 
la păcat şi de la bunurile veşnice la bunurile imediate şi temporale. Omul 
contemporan caută un punct de întâlnire între multe exigențe: de la pâine 
şi alte conforturi la libertate şi dreptate. El nu simte păcatul ca cel mai 
mare rău, iar paradisul ceresc ca cel mai mare bine. El caută numai bunu- 
rile secularizate, lumeşti. Biserica nu poate să accepte aceste cereri sic et 
simpliciter, dar nici nu poate să le ignore. 

Este necesar de a clarifica problema raportului dintre credință şi bunăs- 
tare, de a arăta cum valorile ce umanizează provin din acceptarea lui Cristos 
şi a mesajului său prin credință şi de la participarea la viața bisericească. 
Refuzarea acestora face ca să fie compromisă prin tensiuni şi violențe con- 
struirea unei societăţi drepte. Dacă Biserica nu va reuşi să dea un răspuns 
adecvat exigențelor omului contemporan, ea va risca să nu mai fie conside- 
rată ca o instituţie necesară pentru promovarea umană. Prin Constituţia 
pastorală privind Biserica în lumea contemporană Gaudium et spes sunt 
propuse coordonatele esențiale pentru soluționarea acestei probleme de 
realizare deplină a omului în istorie, în conformitate cu mesajul evanghelic. 

Ritmul agitat, anonimatul, incomunicabilitatea sunt deficiențe care 
compromit psihologia omului şi viața sa în societate. El îşi pierde „eu”-l 
său în spatele unui număr, într-o calificare profesională sau ideologică, 
într-un ghişeu etc. La orele de vârf, se pierde în aglomeraţiile publice, în 
mijloacele de transport. Omul de azi simte nevoia unui raport uman, de la 
om la om, pe care nu reuşeşte să-l aibă nici chiar în propria casă sau familie. 
Omul trăieşte în singurătate şi incomunicabilitate chiar şi în mijlocul mul- 
țimii. El are nevoie să întâlnească persoane reale, şi nu roboți. Comunitatea 
creştină trebuie să-i răspundă la această exigenţă, trebuie să-i ofere această 
posibilitate. Se înțelege că o parohie cu dimensiuni imense nu poate să satisfacă 
această exigență. Parohia trebuie concepută în aşa fel încât să devină un 
loc de întâlnire umană şi de credință. În acest context, trebuie recunoscut 
şi rolul comunităților religioase, al grupărilor şi mişcărilor care fac ca pa- 
rohia să devină o comuniune de comunități. 

Omul de azi are ferma convingere că a ajuns la un grad suficient de ma- 
turitate şi de coresponsabilitate şi pretinde să fie recunoscut ca atare. O 

mare parte dintre tensiunile sociale provin din această cauză. Trebuie ofe- 
rită tuturor posibilitatea de a-şi maturiza propria responsabilitate. Aceasta 
înseamnă că omul, care se bate pentru recunoaşterea totală a responsabi- 
lităților sale pe plan social, nu poate suporta să fie tratat ca un minor în 
contextul comunității ecleziale. Nimeni nu trebuie să se simtă pasiv în 
Biserică. Parohia trebuie să devină tot mai mult locul de participare şi de 
coresponsabilitate, loc în care, „ca părtaşi la misiunea lui Cristos preot, 
profet şi rege, laicii îşi au partea lor activă în viaţa şi în acțiunea Biseri- 
cii”, Recuperarea laicatului la viața şi la apostolatul Bisericii nu trebuie 
să rămână doar o simplă dorinţă a teologiei şi a magisteriului Bisericii. 

Fără îndoială că pastorația devine tot mai dificilă în contextul transfor- 
mărilor sociale şi culturale. Trebuie să avem un sens profund al istoriei, să 
ştim să descoperim la timp problemele, exigenţele de reînnoire şi să dăm 
răspunsurile adecvate. Un proiect pastoral valid trebuie să ia în considerare 
scopul propus pe o durată medie, şi nu numai rezultatele imediate sau 
scopul ultim. De aceea, este nevoie de o sintonizare deplină între teolog, 
istoric şi antropolog. 

Chiar dacă au trecut 40 de ani de la încheierea sa, Conciliul al II-lea din 
Vatican continuă să fie un tezaur imens, capabil să dea răspunsuri adecvate 
problemelor şi exigențelor omului contemporan, să menţină sau să resta- 
bilească puntea între Biserică şi omul modern, să facă să-i ajungă invitaţia, 
într-un limbaj accesibil, de a deschide porţile lui Cristos pentru a regăsi, o 
dată cu motivele speranței, speranța mântuirii. Rămâne datoria de a con- 
strui cu adevărat o Biserică nouă pentru o lume nouă, o Biserică menită să 
fie „fermentul sau sufletul societății omeneşti chemate să se reînnoiască în 
Cristos şi să se transforme în familia lui Dumnezeu”%. În îndeplinirea 
acestei misiuni pastorale, 


Biserica nu este mânată de nici o ambiţie pământească; ea urmăreşte un sin- 
gur scop: sub călăuzirea Duhului Sfătuitor şi Mângâietor, să continue lucrarea 
lui Cristos, care a venit în lume pentru a da mărturie adevărului (cf. In 18,37), 
pentru a mântui, şi nu pentru a judeca (cf. In 3,17), pentru a sluji, şi nu pentru 
a fi slujit (cf. Mt 20,28; Mc 10,45). 


29 CONCILIUL AL II-LEA DINVATICAN, Decretul despre apostolatul laicilor Apostolicam actu- 
ositatem (18.11.1965), ARCB, Bucureşti 2000, 10. 

3 Gaudium et spes 40. 

31 Gaudium et spes 3. 


